PASDIM Άρθρα και τοποθετήσεις με ιδιαίτερο ενδιαφέρον: Περί δημοκρατίας…
Είναι ΔΗΜΟΚΡΑΤΙΚΟ κ. Τζούρτζο, να αγνοείτε τις συνεχόμενες αρνητικές αποφάσεις δημοτικών και τοπικών Συμβουλίων και να επαναφέρετε το θέμα κάθε φορά που νομίζετε ότι ελέγχετε την πλειοψηφία των διαφόρων Συμβουλίων;
Είναι ΔΗΜΟΚΡΑΤΙΚΟ να φέρετε προς ψήφιση, κάποιο βράδυ του Αυγούστου, ένα τόσο σοβαρό θέμα, χωρίς καμία διαβούλευση και ενημέρωση των δημοτών;
Είναι ΔΗΜΟΚΡΑΤΙΚΟ, να συστήνεται επιτροπή επί του θέματος, χωρίς την παρουσία άμεσα εμπλεκόμενων τοπικών προέδρων, (Γρίβας, Καστανερής), επειδή γνωρίζετε ότι είναι αντίθετοι στο έργο;
Είναι ΔΗΜΟΚΡΑΤΙΚΟ, να καλείται στην επιτροπή προς ενημέρωση τους κολλητούς και φίλους για δήθεν αντικειμενική ενημέρωση;
Ο κ.Στεφανίδης (Αγαπητός του κ.Φλωρίδη κατά δήλωσή του, τον οποίο υπηρετήσατε για αρκετά χρόνια), στον οποίο αναφέρεστε ως Καθηγητή Πανεπιστημίου, ούτε ειδικός είναι στα υδροηλεκτρικά, ούτε είχε γνώση της μελέτης του συγκεκριμένου έργου, όπως μας κατέθεσε.
Είναι ΔΗΜΟΚΡΑΤΙΚΟ να παραποιούνται τα πρακτικά της συνεδρίασης της επιτροπής κατά το δοκούν;
Είναι ΔΗΜΟΚΡΑΤΙΚΟ, να αυτοαποκαλείστε εκπρόσωπος του Δήμου επί του συγκεκριμένου θέματος; Ποιος σας ανέθεσε αυτή την αρμοδιότητα; Τονίζουμε πως όλα όσα εκφράζετε είναι προσωπικές σας απόψεις και όχι επίσημες θέσεις του Δήμου Παιονίας.
Είναι ΔΗΜΟΚΡΑΤΙΚΟ, να αναφέρεστε σκόπιμα σε μία «Ομάδα πολιτών» που αντιτίθεται στο συγκεκριμένο έργο, ενώ γνωρίζετε καλά πως πρόκειται για τους περισσότερους συλλόγους και φορείς της περιοχής, οι οποίοι δηλώνουν ενυπόγραφα την αντίθεσή τους σε έργα τέτοιου τύπου;
Είναι ΔΗΜΟΚΡΑΤΙΚΟ, να αποκρύπτετε σκοπίμως από όλους μας πως ο ίδιος επενδυτής έχει ήδη κατασκευάσει αντίστοιχο έργο στο ρέμα της Κάρπης, χωρίς καμία απολύτως διαβούλευση ή ενημέρωση των κατοίκων και χωρίς να τηρήσει καμία από τις υποσχέσεις του (θέσεις εργασίας, φθηνότερο ρεύμα, διακοπή λειτουργίας τους θερινούς μήνες κ.ά.);
Είναι ΔΗΜΟΚΡΑΤΙΚΟ κ. Τζούρτζο, να στηρίζετε πάντα εσείς τον συγκεκριμένο «επενδυτή», ενώ θα έπρεπε ως πρώην πρόεδρος της ΔΕΥΑΠ, να έχετε αναπτύξει κάποιες, έστω ελάχιστες ευαισθησίες για την ποσότητα και ποιότητα του νερού μας και μαζί με εμάς να παλέψετε στην πρώτη γραμμή για την προστασία του δημόσιου αυτού αγαθού;
Προβληματιζόμαστε ειλικρινά για τον λόγο της εμμονής σας, να στηρίζετε χωρίς ουσιαστικά επιχειρήματα την εταιρεία του κ.Γκεσούλη.
Ποιος να είναι άραγε ο λόγος αυτός;
Σίγουρα όχι κάποιο όφελος για την περιοχή μας.
ΜΑΘΗΜΑΤΑ ΔΗΜΟΚΡΑΤΙΚΗΣ ΣΥΜΠΕΡΙΦΟΡΑΣ ΑΛΛΟΥ κ. Τζούρτζο!